उत्तरतिर बढ्दो हिमपात र दक्षिणतिर चम्कँदो शीतलहरका माझ नसुल्झँदो राजनीतिक अन्योल राष्ट्रिय पीडाको विषय बनेको छ । एउटै जहाजमा सवार नेतृत्वगण गन्तव्यमा नपुग्दै ३६ को आँकडामा परिणत हुँदा घरको न घाटको स्थिति सिर्जना भएको छ । संविधानसभाबाट संविधान बन्नुमात्र सफलताको द्योतक नरहेको प्रष्ट भएको छ । संविधान जारी गरिंदाको मसी नसुक्दै भएको पहिलो संशोधन पनि अर्थपूर्ण नबनेको विदितै छ । असन्तुष्ट पक्षलाई सक्दो समेट्ने भावना आफैमा स्तुत्य रहेकामा शङ्का छैन तर ल्याइएको संशोधन प्रस्तावप्रति लक्षित समुदायसमेत किंकर्तव्यविमूढ रहनु अनौठो कुरो बनेको छ । यसले गर्दा उग्र विरोधमा रहेको नेकपा एमालेलाई झन् बल पुगेको छ । सत्ताधारी दलमा पनि संशोधन प्रस्तावप्रति मतैक्य नरहनुले अनिश्चयको खाडल बढाएको छ । नेपाल र नेपालीलाई सुख, शान्ति र समृद्धिको दिशामा अघि बढाउन सारथिको भूमिकामा सक्षम सावित हुनुपर्ने नेपाली काँगे्रस, नेकपा माओवादी केन्द्र, नेकपा एमाले, मधेसी मोर्चा आदि जनान्दोलनकारी शक्ति आपसमै भिड्नथालेपछि सबैथोक भर्सेलामा पर्ने लक्षण देखिएको छ ।
